એ પછીના સલોનીના દિવસો બહુ જ વ્યસ્તતામાં ગયા.રોજ ઑફિસમાં જઈને બાૅક્સ ખોલીને જોતી, નાનકડા જર્નાલિસ્ટ પણ થોડા થોડા દિવસે એમની એકઠી કરેલી માહિતી લઈને આવતા અને પોતાની વાત કહેવા એકબીજા સાથે ચડસાચડસી કરતાં.સલોનીને આટલી મહેનત કરતી જોઈ ડિસોઝાઆંટી બાળકો માટે અને સલોની માટે જાતજાતનાં કુકીઝ,વગેરે બનાવીને લાવતાં.પછી તો જે બાળકોની ટીમ સરસ કામ કરી લાવે તેના માટે ખાસ સ્ટાર શૅપની કુકીઝ લાવતાં સલોનીએ એમની બેકિંગ સ્કીલ્સ વિશે સાંભળ્યું હતું પણ આ તો એનાથી ય વિશેષ હતું,એમના સ્નેહાળ સ્વભાવનો જાદુ હતો.એણે ડિસોઝાઆંટીને આગ્રહ કરી બીજા જ અઠવાડિયાથી એમના ઘરમાં કેકસ એન્ડ કુકીઝના ક્લાસીસ શરુ કરાવી દીધા,અને ગ્રુપના દરેક મૅમ્મબરની બર્થડે કેક ડિસોઝાઆંટીને ત્યાં જ બનાવવાની અને ઑફિસમાં બધા સાથે જ ઉજવવી એવું નક્કી કરી દીધું.ડિસોઝાઅંકલ પૅરેલિસીસ થયા પછી નીચે આવતા બંધ થઈ ગયા હતા.એમનો એકનો એક દિકરો નેવીમાં હતો એટલે ઘરે બહુ ઓછો સમય ગાળી શકતો,એના લગ્નની પણ ડિસોઝાઆંટીને ચિંતા હતી.ક્લાસીસ શરુ થઈ ગયા પણ આંટી ફીઝ લેવા માનતા ન હતા એટલે એમના સ્ટુડન્ટસ જઈને નવું ઓવન લઈ આવ્યા.પછી તો એક સ્ટુડન્ટ ફિઝીયોથેરાપીનું ભણતી હતી એણે અંકલની કસરતની વ્યવસ્થા કરી, એ જોઈ ડિસોઝાઆંટી સલોનીને જ્યારે મળવા ગયાં ત્યારે ગળગળાં થઈ ગયાં.હવે એ જેને મળે તેને ગ્રુપના મૅમ્મબર બનવા માટે સમજાવતાં.